นายกฯรุดเยี่ยม8หมูป่า ย้ำถอดบทเรียนกันเหตุซ้ำรอย! ผู้บัญชาการศอร.เชื่อช่วย5ชีวิตเร็วขึ้น
นายกฯรุดเยี่ยม 8 หมูป่าอะคาเดมี่ ย้ำถอดบทเรียนป้องกันเหตุซ้ำรอย! ฟากผู้บัญชาการ ศอร. เชื่อช่วย 5 ชีวิตที่เหลือได้เร็วขึ้นหลังเพิ่มจน.เจ้าหน้าที่
9 ก.ค. 2561

จากกรณีที่เจ้าหน้าที่ทหาร ตำรวจ หน่วยบัญชาการสงครามพิเศษทางเรือ (นสร.) หรือ หน่วยซีล กู้ภัย และอื่นๆ ที่ร่วมภารกิจปฏิบัติการช่วยเหลือนักฟุตบอลเยาวชนทีมหมูป่า และผู้ฝึกสอน รวม 13 ชีวิต ที่ติดอยู่ภายในถ้ำหลวง วนอุทยานถ้ำหลวง-ขุนน้ำนางนอน จ.เชียงราย และเมื่อเย็นวันที่ 8 ก.ค. และในวันนี้ สามารถนำตัวเด็กๆ ออกจากถ้ำมาได้แล้วจำนวน 8 คน ซึ่งได้เข้ารับการรักษาตัวที่โรงพยาบาลเชียงรายประชานุเคราะห์ ต.เวียง อ.เมือง จ.เชียงรายแล้วนั้น
ล่าสุด เวลา 21.30 น. ของวันนี้ (9 ก.ค.2561) นายณรงศักดิ์ โอสถธนากร ผู้ว่าราชการจังหวัดพะเยา ในฐานะผู้บัญชาการศูนย์อำนวยการร่วมค้นหาผู้สูญหาย ในวนอุทยานถ้ำหลวง ขุนน้ำนางนอน หรือ ศอร. แถลงความคืบหน้าปฏิบัติการกู้ภัยช่วยเหลือทีมหมูป่าอะเคเดมีในส่วนที่เหลือ โดยกล่าวว่า ต้องกราบขอบพระคุณพระบารมีและพระมหากรุณาธิคุณของสมเด็จพระเจ้าอยู่หัวที่ทรงมีพระเมตตาที่ช่วยให้ภารกิจในครั้งนี้ประสบความสำเร็จ ซึ่งปฏิบัติกู้ภัยในวันนี้ เป็นวันที่ 2 สามารถช่วยเหลือทีมหมูป่าได้เพิ่มอีก 4 คน โดยได้เริ่มปฏิบัติการมา ตั้งแต่ 11.00 น.ที่ผ่านมา และช่วยเหลือออกมาได้ในเวลา 20.00 น.
โดยขณะนี้ได้นำตัวส่งโรงพยาบาลเชียงรายประชานุเคราะห์เป็นที่เรียบร้อยแล้ว ทั้ง 4 รายมีสุขภาพร่างกายแข็งแรงดีกว่าชุดเมื่อวานนี้ ซึ่งปฏิบัติการวันนี้ถือว่าประสบความสำเร็จมากกว่าเมื่อวาน เนื่องจากเมื่อวานนี้ ( 8 ก.ค.61) ใช้เวลาปฏิบัติภารกิจ 11 ชั่วโมง แต่วันนี้ใช้เวลาปฎิบัติการเพียง 9 ชั่วโมง เนื่องจากผู้ปฎิบัติงานมีความชำนาญมากขึ้น
นอกจากนี้ยังได้ทำการเพิ่มเจ้าหน้าที่ปฏิบัติงานกว่า 100 คน และนักดำน้ำเพิ่มเป็น 18 คน ดังนั้นจึงคาดหวังว่า การเตรียมความพร้อมแผนต่างๆ เพื่อจะปฏิบัติการในครั้งถัดไปจะมีประสิทธิภาพที่ดีมากขึ้น โดยปฏิบัติการช่วยเหลือทีมหมูป่าอีก 5 คน ที่ยังคงติดค้างอยู่ภายในถ้ำหลวงขุนน้ำนางนอนจะต้องใช้เวลาในการเตรียมความพร้อมเป็นระยะเวลาอย่างน้อย 20 ชั่วโมงซึ่งต้องขึ้นอยู่กับปัจจัยเรื่องของสภาพอากาศด้วย
ส่วนกรณีที่มีการพูดถึงเมนูอาหารข้าวกระเพราที่ทีมหมูป่าอยากรับประทานนั้น ผู้บัญชาการศูนย์ ศอร. ระบุว่า น้องๆ ยังไม่สามารถรับประทานได้ เนื่องจากแพทย์ยังคงให้อาหารอ่อน ในช่วงระยะเวลาของการพักฟื้นร่างกาย
พร้อมกันนี้ นายณรงศักดิ์ ยังระบุถึงการลงพื้นที่ของ พลเอกประยุทธ์  จันทร์โอชา นายกรัฐมนตรี ว่า นายกฯ ได้ลงพื้นที่มาร่วมให้กำลังใจเจ้าหน้าที่ทุกๆ ทีมทั้งของหน่วยงานของประเทศไทยและจากต่างประเทศในการปฏิบัติงาน และครอบครัวของทีมหมูป่าอะคาเดมี พร้อมขอบคุณที่เสียสละในภารกิจครั้งนี้
นอกจากยังสั่งการให้ถอดบทเรียนจากเหตุการณ์ที่เกิดขึ้น ว่าจะสอนเด็กๆ อย่างไรถ้าต้องเผชิญกับเหตุการณ์ในลักษณะนี้  และจะป้องกันไม่ให้เหตุการณ์เหล่านี้เกิดขึ้นอีกในประเทศไทย พร้อมถอดบทเรียนเรื่องการบูรณาการการทำงานของหน่วยงานต่างๆ และนำไปปรับปรุงปฏิบัติ โดยภายหลังจากการตรวจเยี่ยม นายกรัฐมนตรีได้เดินทางต่อไปยังโรงพยาบาลเชียงรายประชานุเคราะห์  เพื่อเยี่ยมน้องๆทีมหมูป่าทั้ง 8 คน ส่วนเจ้าหน้าที่จากต่างประเทศ นายกรัฐมนตรี อาจพิจารณาเลี้ยงขอบคุณเจ้าหน้าที่นักปฎิบัติงานในภารกิจนี้ ซึ่งเจ้าหน้าที่ทุกนายต่างรู้สึกภาคภูมิใจในการร่วมภารกิจครั้งสำคัญครั้งนี้
ด้าน นายพลตรี ฉลองชัย  ชัยยะคำ รองแม่ทัพภาคที่ 3 กล่าวถึงแผนปฏิบัติการในวันพรุ่งนี้ว่าหากปัจจัยทุกอย่างเป็นไปตามที่มีการวางแผนไว้  ก็จะทำให้การดำเนินงานเป็นไปตามแผนการเดิม และไม่น่าจะมีปัญหาอุปสรรคใดๆ ส่วนกระบวนการในการสูบน้ำออกจากพื้นที่ถ้ำหลวงขุนน้ำ – นางนอน ยังคงดำเนินไปอย่างต่อเนื่อง พร้อมเชื่อว่า หากทุกคนยังคงสนับสนุนและส่งกำลังใจให้ภารกิจครั้งนี้ก็จะสำเร็จลุล่วงไปด้วยดี